**Тақырып: Бухгалтерлік есеп ақпарттық жүйе ретінде**

**1. Шаруашылық есеп және оның түрлері**

Ұйым қызмет ету барысында көптеген әртүрлі шаруашылық операцияларын жүзеге асырады. Өз қаражаттарын пайдалану және сыртқы инвесторлар мен кредиторлардан қаржы тарту арқылы ұйым жабдықтар, құралдар (еңбек құралдарын), өндірістік ғимараттарды сатып алады.

Өндіріс үрдісін басқару үшін ақпарат қажет. Мұндай ақпаратты өндірісті басқарудың бір фукнциясы ретінде пайда болған есептің көмегімен алуға болады. Ол шаруашылық үрдістерін тұрақты түрде бақылау, оларды сандық өлшеу, тіркеу және жалпыламау арқылы жүзеге асырылады. Есептің көмегімен шаруашылық үрдістері сандық және сапалық сипаттама алады: өндірілген өнім мен сатылған тауарлар көлемі, олардың өзіндік құны, еңбек өнімділігі, рентабельділік және басқалары анықталады.

Сонымен, шаруашылық есеп дегеніміз экономикалық құбылыстар мен үрдістерді бақылау және тиімді басқару мақсатында сандық және сапалық сипаттама беру жүйесі болып табылады.

Шаруашылық есеп үш түрлі есеп түрлерінен тұрады: жедел, статистикалық және бухгалтерлік.

*Жедел есеп* жекелеген шаруашылық операцияларын ағымдағы байқау мен бақылау және олардың жүзеге асырылуын басқару жүйесі деп танылады. Ол, әдетте, ұйым шеңберімен шектеледі, яғни шаруашылық операциясы орындалатын жерлерде жүргізіледі (қойма, дүкен, касса,т.б.).

Есептің бұл түрі басқа есеп түрлеріне қарағанда орындалу техникасы жағынан өте қарапайым және қажет болуына қарай жүзеге асырылады.

*Статистикалық есеп* (статистика) сапалық жағынан біртұтас әлеументтік-экономикалық көлемді құбылыстарды тіркеу, жалпыламалау және зерттеу жүйесі (сала, экономикалық аймақ, мемлекет көлемінде).

Статистика мемлекеттік және аймақтық деңгейде басқару шешімдерін қабылдау мақсатында басқару және үкімет ұйымдары қолданатын (халық саны, жұмысшылар саны, еңбек ақы төлеу шығындары және басқалары жөнінде) ақпаратты жинайды және дайындайды.

Бухгалтерлік есеп барлық шаруашылық операцияларын тұтас, үздіксіз және құжаттарда рәсімдеу арқылы ұйымның мүліктері, міндеттемелері және олардың қозғалысы жөніндегі ақшалай ақпаратты жинаудың, тіркеу мен жалпыламалаудың реттелген жүйесі болып табылады.

Бухгалтерлік есепке экономикалық ақпаратты өңдеудің арнайы әдістері мен тәсілдері тән: бухгалтерлік есеп шоттары, шаруашылық операцияларын бухгалтерлік есеп шоттарына екі жақты жазу, бухгалтерлік баланс және басқалары.

Бухгалтерлік есеп ақпараттық жүйе ретінде белгілі-бір шаруашылық субъектісі жөнінде ұтымды басқару шешімін қабылдауға және оның іске асырылуын бақылауға мүмкіндік беретін қаржылық ақпаратты өлшеуді, тіркеуді, өңдеуді және ұсынуды жүзеге асырады.

**2.** **Заңды тұлғалардың түрлері мен ұйымдық-құқықтық нысандары.**

ҚР аумағында орналасқан барлық заңды тұлғалар мен жеке кәсіпкерлер бухгалтерлік есеп жүргізуге міндетті. Заңды тұлға дегеніміз өзінің меншiк, шаруашылық жүргiзу немесе жедел басқару құқығындағы оқшау мүлкi бар және сол мүлiкпен өз мiндеттемелерi бойынша жауап беретiн, өз атынан мүлiктiк және мүлiктiк емес жеке құқықтар мен мiндеттерге ие болып, оларды жүзеге асыра алатын, сотта талапкер және жауапкер бола алатын ұйым заңды тұлға деп танылады. Заңды тұлғаның дербес балансы немесе сметасы болуға тиiс. Заңды тұлғаның өз атауы жазылған мөрi болады.

**Заңды тұлғаның мүліктік жекешеленуі** оған мүліктің бекітілуі, сол арқылы мүлікті иелену құқығына ие болуы, пайдалану және нұсқау беру құқығына ие болуы арқылы көрсетіледі, бірақ кей жағдайларда нұсқау беру құқығы шектеледі.Бекіту нысаны әртүрлі болады. Көбінесе, мүлік заңды тұлғаның меншік құқығына берілетін, яғни заңды тұлға осы мүлікке қатысты меншік иесіне тән барлық құқықтар мен міндеттемелерге ие болатын бекіту нысаны қолданылады. Мүлік заңды тұлғаға шаруашылық жүргізу құқығына беріледі. Мұндай құқық мемлекеттік кәсіпорындарға тән. Мүлікке деген меншік құқығы меншік иесінің иелігінде болғандықтан, нұсқау беруші ретінде заңды тұлғаның құқығы белгілі-бір шектеулерге ие болады. Заңды тұлға мұнда мүлікті иелену және қолдану құқығына ие болады.

Кейбір заңды тұлғаларға, көбінесе мемлекеттік ұйымдарға оперативті басқару құқығы беріледі. Мұндай құқық нұсқау беруге келгенде шаруашылықты жүргізу құқығына қарағанда өте көп шектелген болады.

Бірақ барлық жағдайларда мүліктер:

а) заңды тұлға иелігінде болады;

б) оның жеке қызметінің материалдық базасы болады;

в) заңды тұлғаның басқа субъектілермен арадағы міндеттемелерін өтеу көзі болып табылады;

г) осы заңды тұлғаның жеке балансында тіркеледі.

**Заңды тұлғалардың екі түрі** ажыратылады:

1) коммерциялық ұйымдар;

2) коммерциялық емес ұйымдар.

**Коммерциялық заңды тұлға – өз қызметінің негізгі мақсаты** ретiнде табысын келтiрудi көздейтiн **ұйым.**

**Коммерциялық емес заңды тұлға** – мақсат ретiнде пайда келтiре алмайтын және алынған таза табысын қатысушыларына үлестiрмейтiн ұйым.

Коммерциялық ұйым болып табылатын заңды тұлға мемлекеттiк кәсiпорын, шаруашылық серiктестiк, акционерлiк қоғам, өндiрiстiк кооператив нысандарында ғана құрылуы мүмкiн.

Коммерциялық емес ұйым болып табылатын заңды тұлға мекеме, қоғамдық бірлестік, акционерлік қоғам, тұтыну кооперативі, қор, діни бірлестік нысанында және [заңнамалық актілерде](http://adilet.zan.kz/kaz/docs/Z010000142_#z6) көзделген өзге де нысанда құрылуы мүмкін.

Коммерциялық емес ұйым кәсiпкерлiк қызметпен өзiнiң жарғылық мақсаттарына сай келуiне қарай ғана айналыса алады.

Коммерциялық емес ұйым болып табылатын және мемлекеттiк бюджеттiң есебiнен ғана ұсталатын заңды тұлға тек қана мемлекеттiк мекеме нысанында құрылуы мүмкiн.

**3. Бухгалтерлік есепті нормативтік реттеу**

Реттеу бухгалтерлік стандарттарға әсер ететін, бухгалтер кәсібімен тығыз байланысты бухгалтерлік есеп үшін маңызды фактор болып табылады.

Қазақстан Республикасында бухгалтерлік есеп және қаржылық есептілік жүйесін мемлекеттік реттеуді өкілетті ұйым жүзеге асырады.

Бүгінгі күні бухгалтерлік есеп жүйесі келесі ұйымдар арқылы реттеледі:

* ҚР Сенаты мен Мәжілісі – бухгалетрлік есеп жүйесін жалпылама реттейтін заңдарды қабылдайды;
* Үкімет тарапынан Қаржы Министрлігі – бухгалтерлік есепті жетілдіру бойынша ұйымдық-әдістемелік жұмыстар жүргізеді және Типтік шоттар жоспарын бекітеді. Есептілікті құрастыру нысандарын ұсынады, халықаралық қаржылық есептілік стандарттарын ендірумен байланысты жұмыстарды басқарады, бухгалтерлік есептің жүргізілуін бақылайды, есептілік көлемі мен ұсынылу мерзімін анықтайды, қаржылық және салықтық есептің өзара әрекеттесуі жөнінде жұмыстар атқарады;
* ҚР статистика агенттігі – алғашқы есеп құжаттарының типтік нысандарын жасайды, халықаралық есеп және статистика стандарттарын ендіруге қатысады;
* ҚР Ұлттық банкі – несиелік ұйымдардағы бухгалтерлік есеп және есептілікке қатысты нормативті актілер шығарады, бағалы қағаздар нарығы мен инвестициялық қорлардың кәсіби қатысушылары үшін бухгалтерлік есеп жөнінде талаптарды бекітеді.

Мемлекеттік мекемелерде, Қазақстан Республикасының Ұлттық Банкін есепке алмағанда, бухгалтерлік есеп және қаржылық есептілік жүйесін мемлекеттік реттеу Қазақстан Республикасының бухгалтерлік есеп және қаржылық есептілік жөніндегі нормативтік құқықтық актілермен, мемлекеттік мекемелер үшін өкілетті ұйым арқылы бекітіледі.

Қазақстан Республикасының Ұлттық Банкінде бухгалтерлік есеп және қаржылық есептілік жүйесін мемлекеттік реттеу Қазақстан Республикасы Ұлттық Банкінің директорлар Кеңесі (Директорат) арқылы жүргізіледі.

Қаржылық ұйымдарда және Қазақстан Республикасының заңнамасына сәйкес құрылған арнайы қаржылық компанияларда бухгалтерлік есеп және қаржылық есептілік жүйесін мемлекеттік реттеу Қазақстан Республикасының Ұлттық Банкінің нормативтік актілерді қабылдау мен оларға әдістемелік ұсыныстар шығару арқылы, ал Қазақстан Республикасының заңнамалық актілерінде қаралған жағдайларда қаржылық нарық пен қаржылық ұйымдардың қызметін реттеуге және бақылауға өкілетті мемлекеттік ұйымдармен келісе отырып жүргізіледі.

Өкілетті ұйым:

* Бухгалтерлік есеп және қаржылық есептілік саласында мемлекеттік саясаттың қалыптасуы мен іске асырылуын қамтамасыз ету;
* Бухгалтерлік есепті жүргізу тәртібін анықтайды;
* Бухгалтерлік есеп және қаржылық есептілік сұрақтары бойынша Қазақстан Республикасының нормативтік құқықтық актілерін қабылдайды;
* Ұлттық стандарттар мен оларға әдістемелік ұсыныстарды жасайды және бекітеді;
* Қазақстан Республикасының бухгалтерлік есеп және қаржылық есептілік бойынша заңнамасында халықаралық талаптарға қатысты қайшылықтар болған жағдайда кеңес беру ұйымының ұсыныстарын ескере отырып Қазақстан Республикасының заңнамасына сәйкес өзгерістерді енгізуді қамтамасыз етеді;
* Бухгалтерлік есептің Типтік шоттар жоспарын дайындайды және бекітеді;
* Ұлттық стандарттарды Қазақстан Республикасының заңнамасымен бекітілген тәртіп бойынша мерзімді баспасөз басылымдарында жариялайды;
* Бухгалтерлік есеп және қаржылық есептілік сұрақтары бойынша басқа мемлекеттік және кәсіби ұйымдармен өзара әрекеттеседі;
* бухгалтерлік есеп және қаржылық есептілік сұрақтары бойынша Қазақстан Республикасының нормативтік құқықтық актілерінің жобасын даярлау жөніндегі кеңес беру ұйымының ұсыныстарын қарайды;
* кәсіби ұйымдарды, сертификаттау ұйымдарын және басқаларын аккредиттеуді жүргізеді;

Қазақстан Республикасының Ұлттық Банкі:

1. Қаржылық ұйымдар үшін:

* өкілетті ұйыммен келісе отырып, халықаралық стандарттар арқылы реттелмеген сұрақтар бойынша қаржылық есептілік стандарттарын, оларға әдістемелік нұсқауларды дайындайды және бекітеді;
* «Бухгалтерлік есеп және қаржылық есептілік жөніндегі» Заң талаптарына сәйкес бухгалтерлік есеп және қаржылық есептілік сұрақтарына қатысты нормативтік құқықтық актілерді, бухгалтерлік есептің типтік шоттар жоспарларын дайындайды және бекітеді.

2. Мемлекеттік кәсіпорындар және акцияларының (үлесінің) елу және одан астам пайызы немесе бақылаушы акциялар пакеті Қазақстан Республикасы Ұлттық Банкінің иелігіндегі заңды тұлғалар үшін:

* Қаржылық есептіліктің халықаралық стандарттарына сәйкес келетін есептілік тізімі мен нысандарын белгілейді, қаржылық есептілікті ұсыну мерзімі мен тәртібін белгілейді.

3. Қазақстан Республикасының бухгалтерлік есеп және қаржылық есептілік сұрақтарына қатысты заңнамасына сәйкес арнайы құрылған қаржылық компаниялар үшін:

* «Бухгалтерлік есеп және қаржылық есептілік жөніндегі» Заң талаптарына сәйкес бухгалтерлік есеп және қаржылық есептілік сұрақтарына қатысты нормативтік құқықтық актілерді дайындайды және бекітеді;
* Қазақстан Республикасының бухгалтерлік есеп және қаржылық есептілік жөніндегі заңнамасының және халықаралық стандарттарға қатысты талаптардың орындалуын бақылайды.

4. Қазақстан Республикасының Ұлттық Банкі лицензиясы негізінде жекелеген банктік операцияларды жүзеге асыратын ұйымдар үшін:

* Қазақстан Республикасының бухгалтерлік есеп және қаржылық есептілік жөніндегі заңнамасының және халықаралық стандарттар талаптарының орындалуын бақылайды.

Қазақстан Республикасында бухгалтерлік есеп және қаржылық есептілік жүйесін реттеу сонымен қатар, мемлекеттік емес кеңес беру ұйымы арқылы да жүзеге асырылады. Кеңес беру ұйымы ақыл-кеңес беру ұйымы түрінде құрылады, құрамын Қазақстан Республикасының Ұлттық Банкімен келісе отырып өкілетті ұйым бекітеді және осы ұйым жөніндегі ереже негізінде қызмет атқарады. Кеңес беру ұйымының құрамына мемлекеттік ұйымдардың, коммерциялық емес ұйымдардың, жеке кәсіпкерлік субъектілерінің, мемлекеттің қатысу үлесі бар ұйымдар, мемлекеттік кәсіпорындардың өкілдері кіреді.

**4. Бухгалтерлік есепті ұйымдастыру**

Жеке кәсіпкер немесе ұйым бухгалтерлік есепті жүргізу үшін Қазақстан Республикасының «Бухгалтерлік есеп және қаржылық есептілік жөніндегі» Заңын, қаржылық есептіліктің халықаралық және ұлттық стандарттарын, сонымен қатар бухгалтерлік есеп және қаржылық есептілікке қатысты басқа да нормативтік құқықтық актілерді басшылыққа алады, өз еркімен өзінің құрылымдық, салалық және басқа да ерекшеліктеріне сәйкес есеп саясатын құрастырады және операциялар мен оқиғаларды бақылау тәртібін анықтайды, бухгалтерлік есеп жүргізуді ұйымдастыруға қажетті басқа да шешімдерді қабылдайды.

Ұйымда бухгалтерлік есепті ұйымдастыруға, шаруашылық операцияларын орындау барысында заң талаптарының сақталуына басшы немесе жеке кәсіпкер жауапты болады:

1) есеп саясатын даярлайды және/немесе бекітеді;

2) бухгалтерлік есепті ұйымдастыруды қамтамасыз етеді.

Есеп жұмысының көлеміне сәйкес басшы:

1) бухгалтерлік қызметті бас бухгалтерлің басқаруындағы құрылымдық етіп тағайындайды;

2) бас бухгалтер лауазымын штатқа кіргізеді;

3) бухгалтерлік есепті жүргізу мен қаржылық есептілікті құрастыруды келісім шарт негізінде бухгалтерлік немесе аудиторлық ұйымға, кәсіби бухгалтерге береді;

4) бухгалтерлік есепті өзі жүргізеді.

Бухгалтерлік қызметтің басшысы бухгалтерлік есептің жүргізілуін, қаржылық есептіліктің құрастырылуы мен ұсынылуын, есеп саясатын қалыптастыруды қамтамасыз ететін бас бухгалтер немес басқа лайазымды тұлға болады.

Жария міндетті ұйымның бас бухгалтері етіп кәсіби бухгалтер тағайындалады.

Бухгалтерлік есепті жүргізу барысында бас бухгалтер қамтамасыз етеді:

* Операциялар мен оқиғаларды көрсетуге, активтер мен міндеттемелерді бағалауға қатысты қабылданған есеп саясатынынң есепті мерзім ішінде өзгермеуін;
* Есепті кезеңде жүзеге асырылған операциялар мен оқиғалардың, активтер мен міндеттемелерді түгендеу нәтижелерінің есепте толық көрсетілуін;
* Табыстар мен шығыстарды есепті кезеңдерге жатқызудың дұрыстығын;
* Аналитикалық есептің синтетикалық шоттардағы әр ай басындағы қалдықтары мен айналымдарына теңдігін.

Басшы немесе жеке кәсіпкер бухгалтерлік құжаттарға қол қою құқығы бар тұлғаларды анықтайды. Тұлғаның лауазымдық қызмет дәрежесі, ақша сомасының мөлшері, операциясының әрекет ету саласы мен мәніне байланысты қол қою құқығы сатылы түрде анықталуы мүмкін.

Жеке кәсіпкерлер немесе электронды қол қою үлгілерін қолданатын ұйымдар электронды қол қою үлгілерін қолдануға қатысты Қазақстан Республикасының заңнамасына сәйкес қауіпсіздік және бақылау шараларын жүзеге асыруы қажет.

Жеке кәсіпкерлер мен ұйымдар алғашқы есеп құжаттарын, қағаз және/немесе электронды жеткізгіштердегі есеп регистрлерін, қаржылық есептілікті, есеп саясатын, есеп мәліметтерін электронды өңдеу бағдарламаларын Қазақстан Республикасының заңнамасында бекітілген мерзім бойында сақтауы қажет.

Алғашқы есеп құжаттары мен есеп регистрлеріндегі ақпарат мазмұны коммерциялық құпия болғандықтан, оларды қолдануға басшылықтың немесе жеке кәсіпкердің рұқсаты бар адамдар, сонымен қатар Қазақстан Республикасының заңнамасына сәйкес мемлекеттік ұйымдардың лауазымды қызметкерлері өкілетті.

Аталған құжаттарды қолдану құқығы бар адамдар осы құжаттардағы ақпаратты олардың иесінің рұқсатынсыз жариялауға және өз қажеттілігіне пайдалануына құқығы жоқ. Коммерциялық құпия санатындағы ақпаратпен таныс адамдар оны жария еткені үшін Қазақстан Республикасының заңнамасы бойынша жауапкершілікке тартылады.